钦定古今图书集成/方舆汇编/职方典/第1540卷 > 《重修张公读书堂记》前人
## 钦定古今图书集成/方舆汇编/职方典/第1540卷 > 《重修张公读书堂记》前人

《读书堂颓圯日甚，刺史段蒙冈公葺以居》。余肄业其
中，因为之言曰：“古之学者一，今之学者二。古之学者
纯，今之学者杂。古之学者逸而有得，今之学者劳而
无成。混沌剖判，朴茂未漓。入孝而出弟，耕食而凿饮，
吐辞为经，举足为法，文与行出于一。结绳风远，百家
蜂兴，人私利，士私学，相轧以势，相与以诈，文与行出”
于二矣。一则纯，纯则从事身心而日臻于高明；二则
杂，杂则从事章句而日流于污下。世之勤勤恳恳于
章句间者有二：上焉者谓一事不知吾儒之耻，必由
博以之约，不知舜居深山，木石与居，鹿豕与游，及闻
善言善行，若决江河，舜之为圣者自有在也；下焉者
欲冥搜网罗，廌扬艺苑，不知古今名家，云蒸霞滃，亡
异飘风，好音过耳，宋作者且伤之矣。嗟乎！丈夫七尺，
所系以炳烺千古，灼烁后代者无几耳。伏羲未生，八
卦未肇，孔子序书，断自唐虞。生唐虞之时，未有秦汉
之文；生秦汉之时，未有李唐之词赋；生李唐之时，未
有宋之典章。日月迅速，流光几何，刓精敝思于楮墨
间，何异鼯鼠之耗太仓也。若然，捐典籍，兀然穆然，游
亡何有之天，可乎？此释氏不立文字之教，未敢以为
然也。昔人读史，一字不遗，程先生鄙之为玩物丧志。
夫学先于立志，孔子“七十不逾矩”，亦志之不逾矩也。
志之在人，譬之木其根也，《诗》《书》其培之者也。章分句
晰，是溺志于训诂也，不敢以训诂而溺吾志。《提要》《纂
元》，是“泛滥于词章也。不敢以词章而卑吾志，亲先觉
以明之，求正友以辅之，俾吾志炯焉灿焉，不见异物
而迁焉，是之谓以我观书。以我观书，未越方寸，卷《六
经》为己有；以书博我，万卷，茫茫终为支离章句也。沛
六经之正脉，揭斯道于日星，庶几哉无负虞、孔真传，
而可读古人之书矣。”登斯堂者，尚三复于斯言：